Kam taʼminlangan oilalar farzandlarining umumtaʼlim muassasalaridagi kuni uzaytirilgan guruhlarda oʻqishini moddiy jihatdan qoʻllab-quvvatlash chora-tadbirlari toʻgʻrisida
(resolution, 2022-08-10)

Respublikada kam taʼminlangan oilalar, xotin-qizlar va yoshlarni qoʻllab-quvvatlash, ularning bilim olish imkoniyatlarini kengaytirish hamda kam taʼminlangan oilalar farzandlarining umumtaʼlim muassasalarida kuni uzaytirilgan guruhlarda oʻqishini moddiy jihatdan qoʻllab-quvvatlash maqsadida Vazirlar Mahkamasi qaror qiladi: 1. Oʻzbekiston Respublikasi Moliya vazirligi, Xalq taʼlimi vazirligi, Mahalla va oilani qoʻllab-quvvatlash vazirligi hamda Yoshlar ishlari agentligining kam taʼminlangan oilalar farzandlarining umumtaʼlim muassasalaridagi kuni uzaytirilgan guruhlarda bolalar taʼminoti uchun ota-onalar toʻlovini “Ayollar daftari”ga kiritilgan xotin-qizlarni qoʻllab-quvvatlash jamgʻarmasi, “Yoshlar daftari”ga kiritilgan yoshlarni qoʻllab-quvvatlash jamgʻarmasi va “Saxovat va koʻmak” jamgʻarmasi mablagʻlari hisobidan qoplab berish toʻgʻrisidagi takliflari maʼqullansin. 2. Belgilansinki, umumtaʼlim muassasalaridagi kuni uzaytirilgan guruhlarda bolalar taʼminoti uchun ota-onalar toʻlovlari “Ijtimoiy himoya yagona reyestri” axborot tizimi orqali kam taʼminlangan deb eʼtirof etilgan: “Ayollar daftari”ga kiritilgan xotin-qizlarning farzandlari uchun — “Ayollar daftari”ga kiritilgan xotin-qizlarni qoʻllab-quvvatlash jamgʻarmasi mablagʻlari hisobidan; “Yoshlar daftari”ga kiritilgan kam taʼminlangan oilalar farzandlari uchun — “Yoshlar daftari”ga kiritilgan yoshlarni qoʻllab-quvvatlash jamgʻarmasi mablagʻlari hisobidan; “Temir daftar”ga kiritilgan oilalarning farzandlari uchun — “Saxovat va koʻmak” jamgʻarmasi mablagʻlari hisobidan; “Ayollar daftari”, “Yoshlar daftari” va “Temir daftar”ga kiritilmagan oila (shaxs)larning farzandlari va yoshlar uchun — “Saxovat va koʻmak” jamgʻarmasi mablagʻlari hisobidan qoplab beriladi. 3. Quyidagilarni nazarda tutuvchi Kam taʼminlangan oilalar farzandlarining umumtaʼlim muassasalaridagi kuni uzaytirilgan guruhlarda bolalar taʼminoti uchun ota-onalar toʻlovini qoplab berish tartibi toʻgʻrisidagi nizom 1-ilovaga muvofiq tasdiqlansin: kam taʼminlangan oilalar farzandlarining umumtaʼlim muassasalaridagi kuni uzaytirilgan guruhlarda oʻqishga xohish va imkoniyatlarini oʻrganish hamda oʻqish istagida boʻlganlarning roʻyxatlarini shakllantirish; kam taʼminlangan oilalar farzandlarining umumtaʼlim muassasalaridagi kuni uzaytirilgan guruhlarda oʻqishi uchun ota-onalar toʻlovini “Ayollar daftari”ga kiritilgan xotin-qizlarni qoʻllab-quvvatlash jamgʻarmasi, “Yoshlar daftari”ga kiritilgan yoshlarni qoʻllab-quvvatlash jamgʻarmasi hamda “Saxovat va koʻmak” jamgʻarmasi mablagʻlari hisobidan qoplab berish tartibi. 4. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari rahbarlari, kam taʼminlangan oilalar farzandlarining umumtaʼlim muassasalaridagi kuni uzaytirilgan guruhlarda bolalar taʼminoti uchun ota-onalar toʻlovlari oʻz vaqtida qoplab berilishini va kuni uzaytirilgan guruhlarda bolalarning qatnovini har chorakda kamida bir marta puxta tahlil qilgan holda, joylarda koʻrilayotgan choralar samaradorligi toʻgʻrisida masʼul tashkilotlar rahbarlari bilan birgalikda tegishli xalq deputatlari mahalliy kengashlarida hisobot berib borsinlar. 5. Oʻzbekiston Respublikasi Hukumatining 2-ilovaga muvofiq ayrim hujjatlariga oʻzgartirish va qoʻshimchalar kiritilsin. 6. Oʻzbekiston Respublikasi Xalq taʼlimi vazirligi manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 7. Mazkur qarorning bajarilishini nazorat qilish Oʻzbekiston Respublikasi Bosh vazirining moliya-iqtisodiyot va kambagʻallikni qisqartirish masalalari boʻyicha oʻrinbosari — iqtisodiy taraqqiyot va kambagʻallikni qisqartirish vaziri J.A. Qoʻchqorov hamda Oʻzbekiston Respublikasi Bosh vazirining ijtimoiy rivojlantirish masalalari boʻyicha oʻrinbosari B.A. Musayev zimmasiga yuklansin. 1. Mazkur Nizom “Ijtimoiy himoya yagona reyestri” axborot tizimi orqali kam taʼminlangan deb eʼtirof etilgan oila (shaxs)larning (keyingi oʻrinlarda — kam taʼminlangan oilalar) farzandlarini umumtaʼlim muassasalari va ayrim fanlar chuqur oʻrganiladigan davlat ixtisoslashtirilgan umumtaʼlim muassasalaridagi (keyingi oʻrinlarda — umumtaʼlim muassasalari) kuni uzaytirilgan guruhlarda bolalar taʼminoti uchun ota-onalar toʻlovini (keyingi oʻrinlarda — toʻlov) “Ayollar daftari”ga kiritilgan xotin-qizlarni qoʻllab-quvvatlash jamgʻarmasi, “Yoshlar daftari”ga kiritilgan yoshlarni qoʻllab-quvvatlash jamgʻarmasi hamda “Saxovat va koʻmak” jamgʻarmasi (keyingi oʻrinlarda — jamgʻarmalar) mablagʻlari hisobidan qoplab berish tartibini belgilaydi. 2. Toʻlov jamgʻarmalar mablagʻlari hisobidan har bir bolaga oʻquv yili davomida bir oy uchun bazaviy hisoblash miqdorining 25 foizigacha boʻlgan miqdorda qoplab beriladi. 3. Ushbu Nizom Oʻzbekiston Respublikasi Prezidentining 2010-yil 24-dekabrdagi PQ-1449-son qaroriga asosan umumtaʼlim muassasalaridagi kuni uzaytirilgan guruhlarda bolalar taʼminoti uchun ota-onalar toʻlovidan ozod etilgan kam taʼminlangan oilalarning farzandlariga nisbatan tatbiq etilmaydi. 4. Kam taʼminlangan oilalar farzandlarining roʻyxatlarini shakllantirish va umumtaʼlim muassasalaridagi kuni uzaytirilgan guruhlarda bolalar taʼminoti uchun ota-onalar toʻlovlarni qoplab berish ushbu Nizomning 1-ilovasiga muvofiq sxema boʻyicha amalga oshiriladi. 5. Tuman (shahar) xalq taʼlimi boʻlimlari umumtaʼlim muassasalari bilan birgalikda har yili 1-avgustga qadar Oʻzbekiston Respublikasi Xalq taʼlimi vazirligining “Ijtimoiy himoya” axborot tizimida mavjud boʻlgan oʻquvchilar toʻgʻrisidagi maʼlumotlar asosida tegishli umumtaʼlim muassasalarida taʼlim olayotgan kam taʼminlangan oilalar farzandlarini aniqlaydi. Bunda, aniqlangan roʻyxatlardan umumtaʼlim muassasalarining kuni uzaytirilgan guruhlarida oʻqish istagi boʻlmagan hamda toʻlov toʻlashdan ozod etilgan kam taʼminlangan oila farzandlari chiqarib tashlanadi. 6. Tuman (shahar) xalq taʼlimi boʻlimlari boʻysunuvidagi umumtaʼlim muassasalari bilan birgalikda har yili 5-avgustga qadar ushbu Nizomning 2-ilovasiga muvofiq umumtaʼlim muassasalaridagi kuni uzaytirilgan guruhlarda oʻqish istagida boʻlgan hamda toʻlov toʻlashdan ozod etilmagan kam taʼminlangan oilalarning farzandlari roʻyxatini shakllantiradi. Roʻyxatlarni shakllantirish jarayonida umumtaʼlim muassasalari tuman (shahar) mahalla va nuroniylarni qoʻllab-quvvatlash boʻlimi bilan birgalikda kam taʼminlangan oilalar farzandlarining umumtaʼlim muassasalaridagi kuni uzaytirilgan guruhlarda oʻqishga boʻlgan xohish va imkoniyatlarini ular bilan suhbat oʻtkazish orqali oʻrganadi va inobatga oladi. 7. Shakllantirilgan roʻyxatlar har yili 10-avgustga qadar tuman (shahar) mahalla va nuroniylarni qoʻllab-quvvatlash boʻlimi, Yoshlar ishlari agentligi boʻlimi, “Mahalla” xayriya jamoat fondining boʻlimi bilan kelishiladi va xalq deputatlari tuman (shahar) kengashiga tasdiqlash uchun kiritiladi. Bunda, ushbu roʻyxatlar tuman (shahar) xalq taʼlimi boʻlimlari tomonidan mahalla va nuroniylarni qoʻllab-quvvatlash boʻlimi, Yoshlar ishlari agentligi boʻlimi, “Mahalla” xayriya jamoat fondining boʻlimi bilan elektron ravishda (elektron tizim orqali) kelishiladi hamda xalq deputatlari tuman (shahar) Kengashiga kelishuv xatlarini ilova qilgan holda kiritadi. 8. Xalq deputatlari tuman (shahar) kengashining kam taʼminlangan oilalarning umumtaʼlim muassasalaridagi kuni uzaytirilgan guruhlarda oʻqiydigan farzandlarining toʻlovlarini qoplab berish toʻgʻrisidagi qarori (keyingi oʻrinlarda — qaror) qabul qilinganidan soʻng bir kun ichida tuman (shahar) xalq taʼlimi boʻlimi mazkur qarorni tegishli umumtaʼlim muassasalariga yetkazadi. Umumtaʼlim muassasasi qaror kelib tushgan kundan boshlab uch kun ichida mazkur qarorda nazarda tutilgan oʻquvchilarning ota-onalari (yoki ularning oʻrnini bosuvchi shaxslar) bilan shartnoma tuzadi. Tuzilgan shartnomalarning nusxalari xalq deputatlari tuman (shahar) Kengashi qarori qabul qilingandan keyin oʻn kun ichida jamlanadi va tegishliligi boʻyicha tuman (shahar) hokimligi va “Mahalla” xayriya jamoat fondi boʻlimiga belgilangan tartibda toʻlovlarni amalga oshirish uchun yuboriladi. 9. Toʻlov quyidagi manbalar hisobidan qoplab beriladi: “Ayollar daftari”ga kiritilgan va kam taʼminlangan oiladagi xotin-qizlarning farzandlari uchun — “Ayollar daftari”ga kiritilgan xotin-qizlarni qoʻllab-quvvatlash jamgʻarmasi mablagʻlari hisobidan; “Yoshlar daftari”ga kiritilgan yoshlar uchun — “Yoshlar daftari”ga kiritilgan yoshlarni qoʻllab-quvvatlash jamgʻarmasi mablagʻlari hisobidan; “Temir daftar”ga kiritilgan oilalarning farzandlari uchun toʻlovlar — “Saxovat va koʻmak” jamgʻarmasi mablagʻlari hisobidan; “Ayollar daftari”, “Yoshlar daftari” va “Temir daftar”ga kiritilmagan oilalarning farzandlari va yoshlar uchun toʻlovlar — “Saxovat va koʻmak” jamgʻarmasi mablagʻlari hisobidan. 10. Tuman (shahar) hokimligi va “Mahalla” xayriya jamoat fondi boʻlimining buxgalteriya boʻlimi tomonidan toʻlov oʻquv yili (sentyabr — may oylari) davomida oyma-oy toʻlab boriladi. Joriy oy uchun toʻlov shu oyning oʻninchi sanasidan kechiktirmasdan amalga oshiriladi. 11. Kam taʼminlangan oilalar farzandlari kuni uzaytirilgan guruhga oy davomida toʻliq qatnashmagan hollarda, toʻlov toʻliq boʻlmagan oy uchun, yaʼni bola amalda kuni uzaytirilgan guruhga qatnashgan kunlar uchun toʻlanadi. Bunda bolaning kuni uzaytirilgan guruhga kelmagan kunlari soni bir kunlik toʻlov miqdoriga koʻpaytirilib, keyingi oy uchun toʻlov summasi chiqqan summaga kamaytiriladi. 12. Bir kunlik toʻlov miqdori oylik toʻlov miqdorini kuni uzaytirilgan guruh ish kunlarining rejadagi soniga boʻlish yoʻli bilan aniqlanadi. 13. Toʻlov ota-onalar bilan umumtaʼlim muassasasi oʻrtasida tuzilgan shartnoma asosida amalga oshiriladi. Shartnomalar bir oʻquv yili uchun tuziladi. 14. Toʻlov umumtaʼlim muassasasiga xizmat koʻrsatuvchi tegishli gʻaznachilik boʻlinmasining hududiy gʻaznachilik hisobvaragʻiga oʻtkaziladi. 15. Tuman (shahar) xalq taʼlimi boʻlimi umumtaʼlim muassasasidagi kuni uzaytirilgan guruhga kelmagan oʻquvchilar, kelmagan kunlar, ota-onalar (yoki ularning oʻrnini bosuvchi shaxslar) bilan umumtaʼlim muassasasi oʻrtasida tuzilgan shartnomaning bekor qilinganligi yoki toʻlov toʻxtatilganligi toʻgʻrisidagi maʼlumotlarni har oʻquv yili oyining 5-sanasiga qadar umumtaʼlim maktablari kesimida tuman (shahar) hokimligi va “Mahalla” xayriya jamoat fondi boʻlimiga taqdim etib boradi. 16. Ota-onalar tomonidan shartnoma shartlarining zarur darajada bajarilmasligi, bolaning umumtaʼlim muassasasidagi kuni uzaytirilgan guruhlarda qatnashmasligi yoki oʻqishning boshqa muassasaga oʻtkazilishi toʻlovni toʻxtatish uchun asos boʻladi. 17. Mazkur Nizom talablari buzilishida aybdor boʻlgan shaxslar qonunchilikka muvofiq javobgar boʻladi. Bosqichlar Subyektlar Tadbirlar Muddatlar 1-bosqich Tuman (shahar) xalq taʼlimi boʻlimi 1. Umumtaʼlim muassasalarida taʼlim olayotgan kam taʼminlangan oila farzandlarini aniqlaydi. Har yili 1-avgustga qadar 2. Umumtaʼlim muassasalarining kuni uzaytirilgan guruhlarida oʻqish istagida boʻlgan hamda toʻlov toʻlashdan ozod etilmagan kam taʼminlangan oilalarning farzandlari roʻyxatini shakllantiradi. Har yili 5-avgustga qadar 3. Shakllantirilgan roʻyxatlarni Mahalla va nuroniylarni qoʻllab-quvvatlash boʻlimi, Yoshlar ishlari agentligi boʻlimi hamda “Mahalla” xayriya jamoat fondining boʻlimi bilan kelishadi va xalq deputatlari tuman (shahar) kengashiga tasdiqlash uchun kiritadi. Har yili 10-avgustga qadar 2-bosqich Tuman (shahar) xalq taʼlimi boʻlimi 1. Xalq deputatlari tuman (shahar) kengashi qarorini umumtaʼlim muassasalariga yetkazadi. 1. Kengash qarori qabul qilingandan keyin bir kun ichida 2. Umumtaʼlim muassasalari va ota-onalar (yoki ularning oʻrnini bosuvchi shaxslar) bilan shartnoma tuzadi. 2. Qaror kelib tushgan kundan uch kun ichida 3. Tuzilgan shartnomalarning nusxalarini jamlaydi va tuman (shahar) hokimligi, Mahalla va nuroniylarni qoʻllab-quvvatlash boʻlimi, Yoshlar ishlari agentligi boʻlimi hamda “Mahalla” xayriya jamoat fondi boʻlimiga yuboradi. 3. Kengash qarori qabul qilingandan keyin oʻn kun ichida 4. Kuni uzaytirilgan guruhga kelmagan bolalar, kelmagan kunlar, ota-onalar bilan umumtaʼlim muassasasi oʻrtasida tuzilgan shartnomaning bekor qilinganligi yoki toʻlov toʻxtatilganligi toʻgʻrisidagi maʼlumotlarni tuman (shahar) hokimligi va “Mahalla” xayriya jamoat fondi boʻlimiga taqdim etib boradi. 4. Har oyning beshinchi sanasiga qadar 3-bosqich Tuman (shahar) hokimligi, “Mahalla” xayriya jamoat fondi boʻlimi Xalq deputatlari tuman (shahar) kengashi qarori va shartnomalarga asosan toʻlovlarni amalga oshiradi. Har oyning 10-sanasiga qadar T/r F.I.O. Umumtaʼlim muassasasi (raqami va nomi) Bolaning yashash manzili “Daftar”larning qaysi birida roʻyxatga turishi yoki turmasligi 1. 2. 3. ... 1. __________________________ (F.I.O.) ___________ (imzo) ___________________ tuman (shahar) hokimining yoshlar siyosati, ijtimoiy rivojlantirish va maʼnaviy-maʼrifiy ishlar boʻyicha oʻrinbosari 2. __________________________ ___________ ___________________ tuman (shahar) mahalla va nuroniylarni qoʻllab-quvvatlash boʻlimi boshligʻi (F.I.O.) (imzo) 3. __________________________ ___________ ___________________ tuman (shahar) “Mahalla” xayriya jamoat fondi boshligʻi (F.I.O.) (imzo) 4. __________________________ ___________ ___________________ Yoshlar ishlari agentligining tuman (shahar) boʻlimi boshligʻi (F.I.O.) (imzo) 1. Vazirlar Mahkamasining “Yoshlarni ijtimoiy qoʻllab-quvvatlash boʻyicha qoʻshimcha chora-tadbirlar toʻgʻrisida” 2021-yil 11-martdagi 132-son qarorida: a) 3-band quyidagi mazmundagi oʻn birinchi xatboshi bilan toʻldirilsin: “Yoshlar daftari”ga kiritilgan kam taʼminlangan oilalarning umumtaʼlim muassasalaridagi kuni uzaytirilgan guruhlarga qatnayotgan har bir farzandi uchun toʻlovni oʻquv yili davomida har bir oy uchun BHMning 25 foizigacha boʻlgan miqdorda qoplashga;”; b) oʻn birinchi xatboshi oʻn ikkinchi xatboshi deb hisoblansin; v) 1-ilovaning 5-bandi quyidagi mazmundagi oʻn birinchi xatboshi bilan toʻldirilsin: “Yoshlar daftari”ga kiritilgan kam taʼminlangan oilalarning umumtaʼlim muassasalaridagi kuni uzaytirilgan guruhlarga qatnayotgan har bir farzandi uchun toʻlovni oʻquv yili davomida har bir oy uchun BHMning 25 foizigacha boʻlgan miqdorda qoplashga;”. g) oʻn birinchi xatboshi oʻn ikkinchi xatboshi deb hisoblansin. 2. Vazirlar Mahkamasining 2020-yil 22-apreldagi 213-f-son farmoyishi bilan tasdiqlangan “Saxovat va koʻmak” jamgʻarmasi toʻgʻrisidagi nizomning 6-bandi “taʼminlash” soʻzidan keyin “, shuningdek, “Temir daftar”ga kiritilgan yoki “Yoshlar daftari”, “Ayollar daftari” va “Temir daftar”ga kiritilmagan kam taʼminlangan oilalarning farzandlari uchun umumtaʼlim muassasalaridagi kuni uzaytirilgan guruhlardagi toʻlovni qoplash” soʻzlari bilan toʻldirilsin.